C 465/124

P9_TA(2022)0202

Πολιτική ανταγωνισμού — ετήσια έκθεση 2021

Ψήφισμα του Ευρωπαϊκού Κοινοβουλίου της 5ης Μαΐου 2022 σχετικά με την πολιτική ανταγωνισμού — ετήσια έκθεση 2021 (2021/2185(INI))

(2022/C 465/11)

Το Ευρωπαϊκό Κοινοβούλιο,

— έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως τα άρθρα 101 έως 109,

— έχοντας υπόψη τους κανόνες, τις κατευθυντήριες γραμμές, τις αποφάσεις, τις ανακοινώσεις και τα έγγραφα της Επιτροπής που αφορούν το θέμα του ανταγωνισμού,

— έχοντας υπόψη την έκθεση της Επιτροπής, της 7ης Ιουλίου 2021, επί της πολιτικής ανταγωνισμού 2020 (COM(2021)0373) καθώς και το έγγραφο εργασίας των υπηρεσιών της Επιτροπής, το οποίο δημοσιεύτηκε την ίδια ημερομηνία ως συνοδευτικό έγγραφο (SWD(2021)0177),

— έχοντας υπόψη το ψήφισμά του της 9ης Ιουνίου 2021 σχετικά με την πολιτική ανταγωνισμού — ετήσια έκθεση 2020 (1),

— έχοντας υπόψη τη γνωμοδότηση της Ευρωπαϊκής Επιτροπής των Περιφερειών ECON-VII/015 στην έκθεση της Επιτροπής της 7ης Ιουλίου 2021 σχετικά με την πολιτική ανταγωνισμού 2020 (COM(2021)0373),

— έχοντας υπόψη τη συνέχεια που δόθηκε από την Επιτροπή στο ψήφισμα του Κοινοβουλίου της 18ης Ιουνίου 2020 σχετικά με την πολιτική ανταγωνισμού — ετήσια έκθεση 2019 (2),

— έχοντας υπόψη την ανακοίνωση της Επιτροπής, της 19ης Μαρτίου 2020, της 3ης Απριλίου 2020, της 8ης Μαΐου 2020, της 29ης Ιουνίου 2020, της 13ης Οκτωβρίου 2020, της 28ης Ιανουαρίου 2021 και της 18ης Νοεμβρίου 2021 σχετικά με ένα προσωρινό πλαίσιο για τη λήψη μέτρων κρατικής ενίσχυσης για τη στήριξη της οικονομίας στην τρέχουσα πανδημία της COVID-19 (C(2021)8442,

— έχοντας υπόψη την πρόταση της Επιτροπής, της 5ης Μαΐου 2021, για ένα κανονισμό του Ευρωπαϊκού Κοινοβουλίου και του Συμβουλίου, για τις ξένες επιδοτήσεις που στρεβλώνουν την εσωτερική αγορά (COM(2021)0223),

— έχοντας υπόψη την πρώτη ετήσια έκθεση της Επιτροπής, της 23ης Νοεμβρίου 2021, σχετικά με τον έλεγχο των άμεσων ξένων επενδύσεων στην Ένωση (3),

— έχοντας υπόψη τη δέσμη κανονιστικών ρυθμίσεων, συμπεριλαμβανομένων των προτάσεων της Επιτροπής, της 15ης Δεκεμβρίου 2020, για ένα κανονισμό του Ευρωπαϊκού Κοινοβουλίου και του Συμβουλίου σχετικά με την ενιαία αγορά ψηφιακών υπηρεσιών (πράξη για τις ψηφιακές υπηρεσίες) (COM(2020)0825) και σχετικά με διεκδικήσιμες και δίκαιες αγορές στον ψηφιακό τομέα (πράξη για τις ψηφιακές αγορές) (COM(2020)0842),

— έχοντας υπόψη την οδηγία (ΕΕ) 2019/1 του Ευρωπαϊκού Κοινοβουλίου και του Συμβουλίου, της 11ης Δεκεμβρίου 2018, για την παροχή αρμοδιοτήτων στις αρχές ανταγωνισμού των κρατών μελών ώστε να επιβάλλουν αποτελεσματικότερα τους κανόνες και για τη διασφάλιση της εύρυθμης λειτουργίας της εσωτερικής αγοράς (4),

— έχοντας υπόψη το έγγραφο εργασίας των υπηρεσιών της Επιτροπής, της 12ης Ιουλίου 2021, σχετικά με την αξιολόγηση της ανακοίνωσης της Επιτροπής όσον αφορά τον ορισμό της σχετικής αγοράς για τους σκοπούς του κοινοτικού δικαίου ανταγωνισμού, της 9ης Δεκεμβρίου 1997 (SWD(2021)0199),

— έχοντας υπόψη τη μελέτη υποστήριξης που συνοδεύει την αξιολόγηση της ανακοίνωσης της Επιτροπής σχετικά με τον ορισμό της σχετικής αγοράς για τους σκοπούς της κοινοτικής νομοθεσίας περί ανταγωνισμού, που ανατέθηκε από τη ΓΔ Ανταγωνισμού (DG COMP) και δημοσιεύτηκε τον Ιούνιο του 2021 (5),

— έχοντας υπόψη την έκθεση των ειδικών συμβούλων σχετικά με την πολιτική ανταγωνισμού για την ψηφιακή εποχή, που ανατέθηκε από τη DG COMP το 2019 (6),

— έχοντας υπόψη την έκθεση σχετικά με την ευπάθεια των καταναλωτών σε βασικές αγορές της Ευρωπαϊκής Ένωσης, η οποία εκπονήθηκε για τη Γενική Διεύθυνση Δικαιοσύνης και Καταναλωτών της Επιτροπής (7) και δημοσιεύτηκε το 2016,

— έχοντας υπόψη την ανακοίνωση της Επιτροπής, της 18ης Νοεμβρίου 2021, σχετικά με μια πολιτική ανταγωνισμού έτοιμη για νέες προκλήσεις (COM(2021)0713) και το παράρτημά της,

— έχοντας υπόψη την ανακοίνωση της Επιτροπής, της 11ης Δεκεμβρίου 2019, σχετικά με την Ευρωπαϊκή Πράσινη Συμφωνία (COM(2019)0640),

— έχοντας υπόψη τον κανονισμό (ΕΕ) 2021/1119 του Ευρωπαϊκού Κοινοβουλίου και του Συμβουλίου, της 30ής Ιουνίου 2021, για τη θέσπιση πλαισίου με στόχο την επίτευξη κλιματικής ουδετερότητας και για την τροποποίηση των κανονισμών (ΕΚ) αριθ. 401/2009 και (ΕΕ) 2018/1999 («ευρωπαϊκό νομοθέτημα για το κλίμα») (8),

— έχοντας υπόψη το σχέδιο ανακοίνωσης της Επιτροπής, της 21ης Δεκεμβρίου 2021, σχετικά με τις κατευθυντήριες γραμμές του 2022 για τις κρατικές ενισχύσεις στους τομείς του κλίματος, της προστασίας του περιβάλλοντος και της ενέργειας (9),

— έχοντας υπόψη την ανακοίνωση της Επιτροπής, της 6ης Δεκεμβρίου 2021, σχετικά με τις κατευθυντήριες γραμμές σχετικά με τις κρατικές ενισχύσεις για την προώθηση των επενδύσεων χρηματοδότησης επιχειρηματικού κινδύνου (10),

— έχοντας υπόψη την ανακοίνωση της Επιτροπής, της 9ης Δεκεμβρίου 2021, σχετικά με τις κατευθυντήριες γραμμές για την εφαρμογή της νομοθεσίας περί ανταγωνισμού της ΕΕ στις συλλογικές συμβάσεις σχετικά με τις συνθήκες εργασίας των μόνων αυτοαπασχολούμενων (C(2021)8838),

— έχοντας υπόψη την ανακοίνωση της Επιτροπής, της 10ης Μαρτίου 2020, σχετικά με μια νέα βιομηχανική στρατηγική για την Ευρώπη (COM(2020)0102) και την ανακοίνωση της 5ης Μαΐου 2021 για την επικαιροποίηση της στρατηγικής αυτής (COM(2021)0350),

— έχοντας υπόψη τον κανονισμό (ΕΕ) 2021/1237 της Επιτροπής, της 23ης Ιουλίου 2021, για την τροποποίηση του κανονισμού (ΕΕ) αριθ. 651/2014 για την κήρυξη ορισμένων κατηγοριών ενισχύσεων ως συμβατών με την εσωτερική αγορά κατ’ εφαρμογή των άρθρων 107 και 108 της Συνθήκης (11),

— έχοντας υπόψη την ανακοίνωση προς την Επιτροπή, της 21ης Δεκεμβρίου 2021, σχετικά με την έγκριση του περιεχομένου σχεδίου ανακοίνωσης της Επιτροπής σχετικά με τις κατευθυντήριες γραμμές για τις κρατικές ενισχύσεις για το κλίμα, την προστασία του περιβάλλοντος και την ενέργεια 2022 (C(2021)9817),

— έχοντας υπόψη το ψήφισμά του της 21ης Οκτωβρίου 2021 σχετικά με τις κατευθυντήριες γραμμές για τις κρατικές ενισχύσεις στους τομείς του κλίματος, της προστασίας του περιβάλλοντος και της ενέργειας (CEEAG) (12),

— έχοντας υπόψη την ειδική έκθεση αριθ. 24/2020 του Ευρωπαϊκού Ελεγκτικού Συνεδρίου με τίτλο «Έλεγχος των συγκεντρώσεων και αντιμονοπωλιακές διαδικασίες της Επιτροπής: ανάγκη για ενίσχυση της εποπτείας της αγοράς»,

— έχοντας υπόψη την ανακοίνωση της Επιτροπής, της 26ης Μαρτίου 2021, με τίτλο «Κατευθυντήριες γραμμές για την εφαρμογή του μηχανισμού παραπομπής που προβλέπεται στο άρθρο 22 του κανονισμού συγκεντρώσεων σε ορισμένες κατηγορίες υποθέσεων» (C(2021)1959),

— έχοντας υπόψη την ανακοίνωση της Επιτροπής, της 9ης Ιουλίου 2021, σχετικά με την έγκριση του περιεχομένου σχεδίου κανονισμού της Επιτροπής για την εφαρμογή του άρθρου 101 παράγραφος 3 της Συνθήκης για τη λειτουργία της Ευρωπαϊκής Ένωσης σε ορισμένες κατηγορίες κάθετων συμφωνιών και εναρμονισμένων πρακτικών (C(2021)5026) και του παραρτήματός του, καθώς και το παράρτημα της ανακοίνωσης της Επιτροπής, της 9ης Ιουλίου 2021, σχετικά με την ανακοίνωση της Επιτροπής σχετικά με τις κατευθυντήριες γραμμές για τους κάθετους περιορισμούς (C(2021)5038),

— έχοντας υπόψη την πρόταση της Επιτροπής, της 14ης Ιουλίου 2021, για κανονισμό του Ευρωπαϊκού Κοινοβουλίου και του Συμβουλίου, για τη θέσπιση μηχανισμού συνοριακής προσαρμογής άνθρακα (COM(2021)0564),

— έχοντας υπόψη το άρθρο 54 του Κανονισμού του,

— έχοντας υπόψη τη γνωμοδότηση της Επιτροπής Εσωτερικής Αγοράς και Προστασίας των Καταναλωτών,

— έχοντας υπόψη την έκθεση της Επιτροπής Οικονομικής και Νομισματικής Πολιτικής (A9-0064/2022),

A. λαμβάνοντας υπόψη ότι η πολιτική ανταγωνισμού της ΕΕ διαδραματίζει καίριο ρόλο — ιδίως σε περιόδους αβεβαιότητας και διττού μετασχηματισμού — στη διασφάλιση αποτελεσματικού ανταγωνισμού για την ενθάρρυνση της καινοτομίας, της δημιουργίας θέσεων εργασίας, της ανάπτυξης, της ανταγωνιστικότητας και της επιχειρηματικότητας, τη δημιουργία δίκαιων οικονομικών συνθηκών, ιδίως με την προώθηση της καινοτομίας που συμβάλλει στην ανάπτυξη νέων τεχνολογιών οι οποίες με τη σειρά τους μπορούν να μας βοηθήσουν να κάνουμε περισσότερα, προκαλώντας παράλληλα λιγότερες βλάβες στο περιβάλλον, και προωθώντας την αποτελεσματική κατανομή των πόρων, την παροχή περισσότερων επιλογών και δίκαιων τιμών για τους καταναλωτές και την ενίσχυση της ανθεκτικότητας της ενιαίας αγοράς·

B. λαμβάνοντας υπόψη ότι σκοπός της πολιτικής ανταγωνισμού της Ένωσης είναι η διασφάλιση του ανταγωνισμού στην εσωτερική αγορά· λαμβάνοντας υπόψη ότι η πολιτική ανταγωνισμού έχει αναμφισβήτητο αντίκτυπο στα ειδικά οικονομικά συμφέροντα των τελικών χρηστών που αγοράζουν αγαθά ή υπηρεσίες·

Γ. λαμβάνοντας υπόψη ότι η Επιτροπή αντέδρασε άμεσα στην κρίση της COVID-19 εγκρίνοντας ειδικούς κανόνες ανταγωνισμού οι οποίοι θα πρέπει να παραμείνουν προσωρινοί·

Δ. λαμβάνοντας υπόψη ότι η πολιτική ανταγωνισμού της ΕΕ πρέπει να ενθαρρύνει τις επιχειρήσεις να επενδύσουν και να αναπτύξουν πιο προηγμένες ψηφιακές υποδομές και εργαλεία (π.χ. τεχνολογία υπολογιστικού νέφους, μικροεπεξεργαστές και τεχνητή νοημοσύνη) και λιγότερο ρυπογόνες και πιο αποτελεσματικές τεχνολογίες μεταποίησης·

E. λαμβάνοντας υπόψη ότι η Επιτροπή χρειάζεται ένα κατάλληλο και αποτελεσματικό σύνολο μέσων, μεθόδων και εργαλείων για την αυστηρή επιβολή των κανόνων ανταγωνισμού, και για την διασφάλιση της ορθής και ομοιόμορφης εφαρμογής τους και, συνεπώς, τη συμβολή στην επίτευξη των βασικών προτεραιοτήτων πολιτικής· λαμβάνοντας υπόψη ότι η Επιτροπή πρέπει να ενεργεί με αμερόληπτο και αντικειμενικό τρόπο, προκειμένου να διαφυλάξει την αξιοπιστία της πολιτικής ανταγωνισμού της ΕΕ·

ΣΤ. λαμβάνοντας υπόψη ότι ένα κατάλληλο κανονιστικό πλαίσιο για την πολιτική ανταγωνισμού είναι απαραίτητο για να ενθαρρύνει την ευρωπαϊκή αγορά, στο σύνολό της, να γίνει ένας πιο ελκυστικός χώρος για επιχειρήσεις και διεθνείς επενδυτές που θέλουν να δραστηριοποιηθούν στην ΕΕ, καθώς και για να προωθήσει μια πιο ανθεκτική ευρωπαϊκή παραγωγική μηχανή και τη δημιουργία θέσεων εργασίας στην Ένωση·

Ζ. λαμβάνοντας υπόψη ότι η πολιτική ανεξαρτησία των εθνικών αρχών ανταγωνισμού είναι εξαιρετικής σημασίας για τη διασφάλιση της αμεροληψίας και της αξιοπιστίας της πολιτικής ανταγωνισμού·

H. λαμβάνοντας υπόψη ότι η ισορροπημένη συμφιλίωση των κανόνων ανταγωνισμού της Ένωσης με τις βιομηχανικές και διεθνείς εμπορικές πολιτικές της είναι απαραίτητη για την επανεκκίνηση των δραστηριοτήτων της αλυσίδας αξίας και την ενίσχυση της παγκόσμιας ανταγωνιστικότητας·

Θ. λαμβάνοντας υπόψη ότι οι ψηφιακές αγορές γίνονται πιο συγκεντρωμένες και κινδυνεύουν να σημειώσουν χαμηλότερα επίπεδα επενδύσεων στην καινοτομία και γενικότερες διαταραχές ως συνέπεια της επιδείνωσης της δυναμικής της αγοράς και της αυξημένης ισχύος στην αγορά·

Ι. λαμβάνοντας υπόψη ότι οι τιμές των βασικών ενεργειακών προϊόντων έχουν φτάσει σε άνευ προηγουμένου υψηλά επίπεδα στην Ευρώπη με την τιμή του αερίου το φθινόπωρο του 2021 να είναι κατά 400 % ακριβότερη σε σχέση με την άνοιξη του ίδιου έτους, λόγω, μεταξύ άλλων της έλλειψης παγκόσμιου ανταγωνισμού στην αγορά εφοδιασμού με φυσικό αέριο·

ΙΑ. λαμβάνοντας υπόψη ότι η πολιτική ανταγωνισμού της ΕΕ θα πρέπει να είναι κατάλληλη για τη βιώσιμη διττή μετάβαση·

ΙΒ. λαμβάνοντας υπόψη ότι οι διεθνείς ανταλλαγές και η συνεργασία είναι απαραίτητες για την επίτευξη ισότιμων όρων ανταγωνισμού σε παγκόσμιο επίπεδο· λαμβάνοντας υπόψη ότι η πολιτική ανταγωνισμού της ΕΕ πρέπει να είναι το στήριγμα που εγγυάται την ισχύ και την ανθεκτικότητα της ενιαίας αγοράς, ενώ, παράλληλα, συμβάλλει στην επίτευξη των προτεραιοτήτων της Ένωσης, προωθώντας, ιδίως, τη διττή ψηφιακή και πράσινη μετάβαση με συντονισμένο τρόπο·

ΙΓ. λαμβάνοντας υπόψη ότι η διεθνής συνεργασία και τα νέα μέσα όπως ο κανονισμός για τις ξένες επιδοτήσεις είναι ουσιαστικής σημασίας για να εξασφαλιστεί ότι αποθαρρύνονται τρίτες χώρες να χορηγούν επιδοτήσεις σε επιχειρήσεις που δραστηριοποιούνται στην Ένωση, σύμφωνα με τους κανόνες της ενιαίας αγοράς, οι οποίοι απαγορεύουν τέτοιες πρακτικές από τα κράτη μέλη και τις επιχειρήσεις της ΕΕ· λαμβάνοντας υπόψη ότι η ΕΕ θα πρέπει να παρακολουθεί εκ του σύνεγγυς τις πολιτικές και τις πρακτικές τρίτων χωρών και οντοτήτων στο πλαίσιο αυτό·

ΙΔ. λαμβάνοντας υπόψη ότι απαιτείται ενισχυμένη συνεργασία μεταξύ αφενός των στόχων πολιτικής της Ένωσης στο πλαίσιο της Πράσινης Συμφωνίας και της συμφωνίας του Παρισιού, και αφετέρου των κανόνων ανταγωνισμού·

Γενικές παρατηρήσεις

1. τονίζει ότι οι προκλήσεις που προκύπτουν από την πανδημία της COVID-19 πρέπει να ληφθούν επαρκώς υπόψη και ότι κατευθυντήρια αρχή θα πρέπει να είναι η εύλογη κατάργηση των ειδικών μέτρων στήριξης με σταδιακό και αναλογικό τρόπο, διασφαλίζοντας παράλληλα την πλήρη συμμόρφωση με τους κανόνες ανταγωνισμού της ΕΕ, και τους ίσους όρους ανταγωνισμού και την ανταγωνιστικότητα των εταιρειών μας, ιδίως όσον αφορά τις βιομηχανικές ανάγκες της ΕΕ· επισημαίνει ότι όσο προχωρά η οικονομική ανάκαμψη, τα μέτρα στήριξης θα πρέπει σταδιακά να καταστούν πιο συγκεκριμένα προτού τελικά καταργηθούν εντελώς· τονίζει την ανάγκη να αποφευχθούν φαινόμενα «κατακρήμνισης» και να αποτραπεί η ασύμμετρη ανάκαμψη και ο κίνδυνος ακόμη μεγαλύτερων οικονομικών αποκλίσεων εντός της ενιαίας αγοράς·

2. επισημαίνει ότι μια πολιτική ανταγωνισμού που αποσκοπεί στη διασφάλιση ισότιμων όρων ανταγωνισμού σε όλους τους τομείς, προωθώντας την καινοτομία και την παροχή περισσότερων επιλογών στους καταναλωτές, είναι ζωτικής σημασίας για τη διασφάλιση της ορθής λειτουργίας της ενιαίας αγοράς· εφιστά την προσοχή στις επιζήμιες πρακτικές που απορρέουν από τις συνιστώμενες πολιτικές τιμών λιανικής, που υπονομεύουν την εσωτερική αγορά και τον ανταγωνισμό των επιχειρήσεων·

3. τονίζει ότι η ΕΕ δεν θα πρέπει να εξαρτάται υπερβολικά από τις παγκόσμιες αλυσίδες εφοδιασμού, ιδίως στους τομείς που έχουν χαρακτηριστεί σημαντικοί για τη στρατηγική αυτονομία και για μια ανθεκτική και βιώσιμη οικονομία, οι οποίοι αποδείχθηκαν ευάλωτοι κατά τη διάρκεια της πανδημίας·

4. σημειώνει τη διαβούλευση με την Επιτροπής για την έκδοση κατευθυντηρίων γραμμών για την εφαρμογή της νομοθεσίας περί ανταγωνισμού της ΕΕ στις συλλογικές συμβάσεις σχετικά με τις συνθήκες εργασίας των μόνων αυτοαπασχολούμενων· καλεί την Επιτροπή να συμπεριλάβει όλους τους μεμονωμένους αυτοαπασχολούμενους στις κατευθυντήριες γραμμές, τόσο εντός όσο και εκτός διαδικτύου·

5. θεωρεί ότι ο αυξημένος ανταγωνισμός στην αγορά προϊόντων μειώνει τα περιθώρια κέρδους και τα επίπεδα τιμών και συμβάλλει συνεπώς στη συγκράτηση του πληθωρισμού·

6. ζητεί την ανάπτυξη ενός αποτελεσματικού συστήματος καλά προσαρμοσμένων και συμπληρωματικών κανονιστικών μέσων και μέσων επιβολής για τη διευκόλυνση της ψηφιακής και της πράσινης μετάβασης, καθώς και την προώθηση της βιομηχανικής μεγέθυνσης και της σύγκλισης υπέρ της αειφόρου οικονομικής ανάπτυξης και της δημιουργίας θέσεων εργασίας στην ΕΕ· δηλώνει ότι η διττή μετάβαση πρέπει να αποτελεί διαδικασία δημιουργίας θέσεων εργασίας και ευκαιρία για τις επιχειρήσεις της ΕΕ να αποκτήσουν ανταγωνιστικό πλεονέκτημα κατά την υλοποίηση της μετάβασης, ενισχύοντας έτσι την ανταγωνιστικότητα της ΕΕ· εφιστά την προσοχή στον ευρωπαϊκό νόμο για το κλίμα, του οποίου οι στόχοι μπορούν πραγματικά να επιτευχθούν μόνο μέσω ιδιωτικών και δημόσιων επενδύσεων·

7. εκφράζει την ικανοποίησή του για το γεγονός ότι η πολιτική ανταγωνισμού της ΕΕ έχει αποδειχτεί ότι παραμένει αποτελεσματική αντιδρώντας στις νέες εξελίξεις της αγοράς· ζητεί μια ισχυρή και αποτελεσματική πολιτική ανταγωνισμού και την επιβολή της, προκειμένου να δοθεί στην οικονομία της ΕΕ η ικανότητα να ακολουθήσει την πορεία προς την ανάκαμψη και να επιτύχει τη διττή πράσινη και ψηφιακή μετάβασή της με βιώσιμο, κοινωνικά και εδαφικά ολοκληρωμένο τρόπο· επισημαίνει ότι τυχόν προσαρμογές πρέπει να διασφαλίζουν ότι η πολιτική ανταγωνισμού της ΕΕ εξακολουθεί να προωθεί την καινοτομία στη διττή μετάβαση, να ενισχύει την ανθεκτικότητα της ενιαίας αγοράς και να διατηρεί μια άκρως ανταγωνιστική κοινωνική οικονομία της αγοράς, διασφαλίζοντας παράλληλα ότι οι πελάτες επωφελούνται από δίκαιες τιμές·

8. επισημαίνει ότι οι μικρομεσαίες επιχειρήσεις (ΜΜΕ) αποτελούν τη ραχοκοκαλιά της ευρωπαϊκής οικονομίας, καθώς αντιπροσωπεύουν το 99,8 % του συνόλου των επιχειρήσεων στην ΕΕ· σημειώνει ότι η ισχυρή συμβολή των ΜΜΕ στη δημιουργία θέσεων εργασίας και η προστιθέμενη αξία που αυτές δημιουργούν είναι ουσιαστικής σημασίας για τη διασφάλιση οικονομικής μεγέθυνσης και κοινωνικής ενσωμάτωσης στην ΕΕ· εκφράζει τη λύπη του για το γεγονός ότι, παρά τις ευκαιρίες ανάπτυξής τους, οι ΜΜΕ ενδέχεται να αντιμετωπίζουν δυσκολίες όσον αφορά την απόκτηση πρόσβασης σε χρηματοδότηση·

9. επικροτεί τις συστάσεις του Οργανισμού Οικονομικής Συνεργασίας και Ανάπτυξης (ΟΟΣΑ) του 2021, σχετικά με την ανταγωνιστική ουδετερότητα, και καλεί την Επιτροπή να διατηρήσει την ανταγωνιστική ουδετερότητα στο ρυθμιστικό περιβάλλον της εσωτερικής αγοράς·

10. υπενθυμίζει ότι οι υπηρεσίες αντιπροσωπεύουν τον μεγαλύτερο τομέα οικονομικής δραστηριότητας στην ΕΕ από πλευράς ακαθάριστης προστιθέμενης αξίας, και ότι η ενιαία αγορά υπηρεσιών υστερεί σημαντικά σε σύγκριση με την ενιαία αγορά αγαθών· επισημαίνει την ανάγκη να αντιμετωπιστούν οι εναπομείναντες αδικαιολόγητοι φραγμοί στην ανάπτυξη της ενιαίας αγοράς υπηρεσιών, μεταξύ άλλων με την επιβολή των κανόνων ανταγωνισμού· επικροτεί, στο πλαίσιο αυτό, την κοινή πρωτοβουλία για τις εγχώριες κανονιστικές ρυθμίσεις στον τομέα των υπηρεσιών, η οποία εγκρίθηκε από τον Παγκόσμιο Οργανισμό Εμπορίου προκειμένου να μειωθεί η γραφειοκρατία στον τομέα των υπηρεσιών·

11. υπενθυμίζει ότι, σύμφωνα με την έκθεση του Διεθνούς Νομισματικού Ταμείου του 2021 σχετικά με τον ανταγωνισμό, την καινοτομία και την ανάπτυξη χωρίς αποκλεισμούς, ο ανταγωνισμός και η ανάπτυξη με γνώμονα την καινοτομία είναι καίριας σημασίας για τη βελτίωση της παραγωγικότητας και τη στήριξη της ανάπτυξης σε ευρεία βάση· σημειώνει ότι, όπως επίσης αναφέρει η έκθεση, οι πολιτικές για τη στήριξη της καινοτομίας θα μπορούσαν επίσης να βελτιώσουν τον δυναμισμό των επιχειρήσεων και να μειώσουν την ισχύ στην αγορά·

12. επαναβεβαιώνει την ανάγκη για εμπεριστατωμένη επισκόπηση και αποτελεσματική εφαρμογή των υφιστάμενων μέσων ανταγωνισμού και, όπου απαιτείται, την ανάπτυξη νέων μέσων κατάλληλων για τη διερεύνηση των ψηφιακών αγορών·

13. επισημαίνει την ανάγκη να αντιμετωπιστούν επαρκώς οι νέες προκλήσεις, αυξάνοντας την αποτελεσματικότητα των ερευνών μέσω της χρήσης των νέων μέσων που έχουν προκύψει από υπολογιστικές δυνατότητες (μαζικά δεδομένα, τεχνητή νοημοσύνη, μηχανική μάθηση/βαθιά μάθηση) στην επιβολή της νομοθεσίας περί ανταγωνισμού·

14. θεωρεί ότι η εμπεριστατωμένη επισκόπηση θα πρέπει να επικεντρωθεί στη διασφάλιση της ακεραιότητας της ενιαίας αγοράς, στην προώθηση της βιώσιμης και χωρίς αποκλεισμούς οικονομικής ανάπτυξης προς όφελος των καταναλωτών και στην ενίσχυση των δικαιωμάτων των καταναλωτών τόσο εντός όσο και εκτός διαδικτύου· πιστεύει, ωστόσο, ότι σε καμία περίπτωση δεν θα πρέπει τα καθεστώτα παρέκκλισης να αποτελούν ευκαιρία διοχέτευσης δημόσιας χρηματοδότησης — είτε εθνικής είτε ευρωπαϊκής — προς κεφαλαιοποίηση εταιρειών, οι οποίες είναι οικονομικά μη βιώσιμες ή άνευ πραγματικού στρατηγικού συμφέροντος για το κοινό·

15. επιδοκιμάζει την επαγρύπνηση της Επιτροπής όσον αφορά την επιβολή των κανόνων για τις κρατικές ενισχύσεις στον τομέα της φορολογίας και την καλεί να διατηρήσει αυτή την επαγρύπνηση· εκφράζει, εντούτοις, τη λύπη του για το γεγονός ότι πολλές πρόσφατες αποφάσεις της Επιτροπής σε ιδιαίτερα προβεβλημένες υποθέσεις ανταγωνισμού στον τομέα της φορολογίας έχουν ακυρωθεί από το Γενικό Δικαστήριο· καλεί την Επιτροπή να αντλήσει τα αναγκαία διδάγματα από τις αποφάσεις προκειμένου να ελαχιστοποιηθούν οι κίνδυνοι ακύρωσης σε μελλοντικές υποθέσεις στον τομέα αυτό·

Απόκριση σε επίπεδο πολιτικής στην πανδημία της COVID-19

16. λαμβάνει υπό σημείωση την εξάμηνη ανανέωση του προσωρινού πλαισίου για τα μέτρα κρατικών ενισχύσεων, το οποίο θεσπίστηκε για την αντιμετώπιση της κρίσης της COVID-19 και έχει σχεδιαστεί για να επιταχύνει την ανάκαμψη· τονίζει ότι ο λόγος της ανανέωσης ήταν η παράταση των οικονομικών επιπτώσεων της κρίσης της COVID-19 σε διάφορους βασικούς κλάδους ως αποτέλεσμα της εμφάνισης νέων παραλλαγών του ιού· υπενθυμίζει ότι τα καθεστώτα κρατικών ενισχύσεων αναπτύσσονται σε επίπεδο κρατών μελών, γεγονός που μπορεί να δημιουργήσει άνισους όρους ανταγωνισμού για τις επιχειρήσεις που δραστηριοποιούνται στην ενιαία αγορά· παροτρύνει την Επιτροπή να παρακολουθεί τυχόν τέτοια διαστρεβλωτικά φαινόμενα· παροτρύνει την Επιτροπή να παρακολουθεί στενά και να αποφεύγει τον ενδεχόμενο κατακερματισμό της ευρωπαϊκής βιομηχανικής στρατηγικής·

17. καλεί την Επιτροπή να παράσχει το συντομότερο δυνατόν μια έγκαιρη αξιολόγηση του προσωρινού πλαισίου για τις κρατικές ενισχύσεις, ώστε να μπορέσει το Ευρωπαϊκό Κοινοβούλιο να διεξαγάγει έναν στέρεο και τεκμηριωμένο πολιτικό διάλογο και να πραγματοποιηθούν μελλοντικές εργασίες σχετικά με την πολιτική ανταγωνισμού της ΕΕ·

18. επισημαίνει ότι τα εθνικά σχέδια ανάκαμψης και ανθεκτικότητας (ΕΣΑΑ) είναι τα κατάλληλα μέσα για την επιτάχυνση της ανάκαμψης και την αντιμετώπιση των διαρθρωτικών αλλαγών των εθνικών οικονομιών· πιστεύει ότι τα μέτρα κρατικών ενισχύσεων που αποτελούν μέρος των ΕΣΑΑ θα πρέπει να αντιμετωπίζονται με ευελιξία και κατά προτεραιότητα· τονίζει ότι θα πρέπει να δοθεί ιδιαίτερη προσοχή στις επενδύσεις που πραγματοποιούνται στο πλαίσιο των ΕΣΑΑ προκειμένου να καταστεί δυνατή η μεσοπρόθεσμη ανάπτυξη της ιδιωτικής συμμετοχής· υπενθυμίζει ότι τα μέτρα ΕΣΑΑ πρέπει να τηρούν όλες τις απαιτήσεις που ορίζονται στον κανονισμό για τον μηχανισμό ανάκαμψης και ανθεκτικότητας ( 13 ) , ιδίως τον πράσινο και τον ψηφιακό πυλώνα·

19. χαιρετίζει τη σχεδιαζόμενη αξιολόγηση των κανόνων για τις υπηρεσίες υγείας και τις κοινωνικές υπηρεσίες γενικού οικονομικού συμφέροντος (ΥΓΟΣ ή SGEI), προκειμένου να διασφαλιστεί ότι οι εν λόγω κανόνες ανταποκρίνονται στους στόχους τους και είναι κατάλληλοι για τον επιδιωκόμενο σκοπό· υπενθυμίζει την ανάγκη παροχής ποιοτικών ΥΓΟΣ στους πολίτες·

20. επαναλαμβάνει ότι η χορήγηση κρατικών ενισχύσεων στο πλαίσιο των υπηρεσιών γενικού οικονομικού συμφέροντος (SGEI) εξακολουθεί να είναι ζωτικής σημασίας για την επιβίωση αρκετών κοινοτήτων σε ολόκληρη την Ευρώπη, ειδικότερα στο πλαίσιο της κρατικής στήριξης που προορίζεται για απομονωμένες, απομακρυσμένες ή περιφερειακές περιοχές της Ένωσης·

21. τονίζει τις δυσκολίες που έχει δημιουργήσει η πανδημία στον κλάδο της φιλοξενίας της Ένωσης· αναγνωρίζει τη βοήθεια που έχει προοριστεί για στήριξη του τομέα·

22. επισημαίνει ότι είναι σημαντικό η Επιτροπή και τα κράτη μέλη να δρομολογήσουν έναν χάρτη πορείας για την περίοδο μετά την πανδημία της COVID-19 για τη σταδιακή κατάργηση της δημόσιας στήριξης που παρέχεται υπό το πρίσμα της πανδημίας της COVID-19, με μη στρεβλωτικές και καλύτερα στοχευμένες κρατικές ενισχύσεις, προκειμένου να μην διαταραχθεί η οικονομική μεγέθυνση, η ανταγωνιστικότητα και η ανάπτυξη και να εξασφαλιστούν θέσεις εργασίας υψηλής ποιότητας· επισημαίνει ότι σημαντικό ποσό κρατικών ενισχύσεων διατέθηκε για τη στήριξη των επιχειρήσεων με σκοπό τον μετριασμό των συνεπειών των μέτρων ανάσχεσης της πανδημίας· τονίζει την ανάγκη να εξεταστεί κατά τη διαδικασία αυτή η δυναμική της εσωτερικής αγοράς, διότι τα μεγάλα κράτη μέλη είναι σε θέση να παρέχουν περισσότερες κρατικές ενισχύσεις από ό,τι τα μικρότερα κράτη μέλη, γεγονός που μπορεί να οδηγήσει στον κατακερματισμό της ενιαίας αγοράς·

23. σημειώνει ότι τα μέτρα στήριξης που χορηγήθηκαν κατά τη διάρκεια της κρίσης της νόσου COVID-19 ήταν έκτακτα και απαραίτητα λόγω της άνευ προηγουμένου υγειονομικής και οικονομικής κρίσης, αλλά τα έκτακτα επίπεδα δημόσιας στήριξης δεν πρέπει να αποτελέσουν τη νέα κανονικότητα·

24. τονίζει την ανάγκη να ληφθούν ιδιαίτερα υπόψη στον χάρτη πορείας για την περίοδο μετά την πανδημία της COVID-19 οι ΜΜΕ από αγροτικές και λιγότερο ανεπτυγμένες περιοχές, στις οποίες πρέπει να παρασχεθεί πρόσβαση σε ευρύτερες αγορές, και να εξαλειφθούν τα χωρικά προβλήματα που προκύπτουν από γεωγραφικά μειονεκτήματα, ώστε να παρέχονται σε αυτές τις ΜΜΕ υποστήριξη, δίκαιες ευκαιρίες και ισόρροπη ανάπτυξη σε ολόκληρη την ενιαία αγορά·

Επιβολή της πολιτικής ανταγωνισμού και παγκοσμιοποίηση

25. τονίζει τη σημασία της διασφάλισης της ανταγωνιστικότητας των ευρωπαϊκών επιχειρήσεων σε ένα ολοένα και πιο ανταγωνιστικό παγκόσμιο περιβάλλον, της προσπάθειας για αμοιβαιότητα και της διασφάλισης θεμιτού ανταγωνισμού για τις περιφερειακές αγορές στην ενιαία αγορά· σημειώνει ότι το διεθνές περιβάλλον πρέπει να αναλύεται προσεκτικά όταν αποφασίζεται ο ορισμός της σχετικής αγοράς σε υποθέσεις ανταγωνισμού και ελέγχου των συγκεντρώσεων· καλεί την Επιτροπή να αναπτύξει μια περιεκτική και ευρεία προοπτική στη σχετική αγορά, προκειμένου να δοθεί στις ευρωπαϊκές εταιρείες η ευκαιρία να ανταγωνιστούν αποτελεσματικά σε μια παγκοσμιοποιημένη σκηνή· τόνισε την ανάγκη εξασφάλισης ισότιμων όρων ανταγωνισμού·

26. τονίζει τη σημασία του διαρθρωμένου παγκόσμιου διαλόγου και της συνεργασίας για την εφαρμογή της πολιτικής ανταγωνισμού, ιδίως όσον αφορά τα ζητήματα των κρατικών ενισχύσεων·

27. επικροτεί τις προσπάθειες της Επιτροπής να βελτιώσει την επιβολή των κανόνων που διέπουν την ενιαία αγορά, οι οποίοι θεσπίζονται στην οδηγία σχετικά με τον έλεγχο αναλογικότητας για τα νομοθετικά κατοχυρωμένα επαγγέλματα ( 14 ) , κινώντας διαδικασίες επί παραβάσει· καλεί τα κράτη μέλη να εφαρμόζουν δεόντως τον έλεγχο αναλογικότητας κατά την επιβολή των εθνικών κανόνων· τονίζει ότι η έλλειψη δέουσας εφαρμογής των κανόνων της ΕΕ σχετικά με τον έλεγχο αναλογικότητας θα μπορούσε εντέλει να φέρει σε μειονεκτική θέση τους καταναλωτές, με τη μορφή υπερβολικών τιμών, να υπονομεύσει την ανάπτυξη καινοτόμων υπηρεσιών ή ακόμη και να οδηγήσει στον περιορισμό της πρόσβασης στις υπηρεσίες·

28. χαιρετίζει την πρόταση της Επιτροπής για έναν νέο κανονισμό σχετικά με τις ξένες επιδοτήσεις, με στόχο να περιοριστούν οι δυνητικά στρεβλωτικές επιπτώσεις στην ενιαία αγορά, να γεφυρωθεί το κενό επιβολής, να διασφαλιστούν τα συμφέροντα της Ένωσης και να εξασφαλιστούν ισότιμοι όροι ανταγωνισμού για τις ευρωπαϊκές εταιρείες και όλες τις επιχειρήσεις που δραστηριοποιούνται στην ενιαία αγορά, με τη χρήση των μέσων του δικαίου ανταγωνισμού της ΕΕ και των βασικών δομικών στοιχείων τους· τονίζει τη σημασία της προώθησης ενός ευρωπαϊκού κανονιστικού πλαισίου για την ενθάρρυνση των ξένων επενδύσεων και των επιχειρήσεων εκ μέρους των διεθνών εταιρειών στην ΕΕ·

29. υπογραμμίζει ότι οι κανόνες της ΕΕ για τις κρατικές ενισχύσεις θα πρέπει να εφαρμόζονται σε όλες τις εταιρείες που δραστηριοποιούνται στην ενιαία αγορά· τονίζει ότι η Ένωση θα πρέπει να παραμείνει ανοικτή σε άμεσες ξένες επενδύσεις και εφιστά την προσοχή σε στοχευμένες πολιτικές και επενδύσεις για την επιστροφή θέσεων εργασίας και την προώθηση θετικών κοινωνικών και περιβαλλοντικών εξωτερικών παραγόντων· καλεί την Επιτροπή να επανεξετάσει με συνεκτικό τρόπο τις συγχωνεύσεις, και να διενεργεί ελέγχους των άμεσων ξένων επενδύσεων και ελέγχους των ξένων επιδοτήσεων με συνεπή τρόπο·

30. σημειώνει ότι οι εθνικές φορολογικές πολιτικές και μέτρα μπορούν να επηρεάσουν την είσπραξη φόρων σε άλλα κράτη μέλη· επαναλαμβάνει ότι η φορολογία θα μπορούσε ενίοτε να χρησιμοποιηθεί για τη χορήγηση έμμεσων κρατικών ενισχύσεων, δημιουργώντας έτσι άνισους όρους ανταγωνισμού στην εσωτερική αγορά και, ως εκ τούτου, τονίζει ότι η Επιτροπή έχει συστήσει στα κράτη μέλη να μην χορηγούν χρηματοδοτική στήριξη σε εταιρείες που συνδέονται με φορολογικούς παραδείσους· υπενθυμίζει την έκκληση του Συμβουλίου προς την Επιτροπή να εξετάσει τον τρόπο αντιμετώπισης των στρεβλωτικών επιπτώσεων που προέρχονται από συμμετοχή των προσφερόντων με τη χρήση φορολογικών παραδείσων για λόγους φοροαποφυγής·

31. υπενθυμίζει ότι, σύμφωνα με την εμπειρική ανάλυση που διεξήχθη στο πλαίσιο της μελέτης του ΟΟΣΑ του 2021, η χρηματοδότηση σε τιμές χαμηλότερες από εκείνες της αγοράς ενδεχομένως συνέβαλε στην πλεονάζουσα παραγωγική ικανότητα σε ορισμένους τομείς, και ότι οι επιδοτήσεις φαίνεται επίσης να συσχετίζονται αρνητικά με την παραγωγικότητα των επιχειρήσεων· σημειώνει ότι τα πορίσματα του ΟΟΣΑ εγείρουν επίσης σημαντικές ανησυχίες για την έλλειψη διαφάνειας όσον αφορά τη χρηματοδότηση σε τιμές χαμηλότερες από εκείνες της αγοράς· πιστεύει ότι η ΕΕ θα πρέπει να στοχεύσει αποτελεσματικά τις αρνητικές αυτές συνέπειες των ξένων επιδοτήσεων στην εσωτερική αγορά, συνεκτιμώντας τις δυνητικές αρνητικές επιπτώσεις της ρύθμισης, συμπεριλαμβανομένων της διοικητικής και ρυθμιστικής επιβάρυνσης, των αντιμέτρων, και των επιπτώσεων στις επενδύσεις και την ανάπτυξη·

32. καλεί την Επιτροπή να συνεχίσει να επιβάλει αυστηρά και αμερόληπτα την πολιτική ανταγωνισμού, επιδιώκοντας παράλληλα συνεχή εποικοδομητικό διάλογο και συνεργασία σε βασικά τεχνολογικά και οικονομικά ζητήματα με εταίρους και ενδιαφερόμενους φορείς που συμμερίζονται τις ίδιες απόψεις· επισημαίνει τη σημασία των εθνικών αρχών ανταγωνισμού για τη διατήρηση των αγορών και τη διασφάλιση ίσων όρων ανταγωνισμού κατά τη διάρκεια της έξαρσης της νόσου COVID-19· τονίζει τον αυξημένο ρόλο τους σε θέματα που σχετίζονται με την οικονομία των πλατφορμών·

33. χαιρετίζει τη δρομολόγηση του Συμβουλίου Εμπορίου και Τεχνολογίας ΕΕ-ΗΠΑ (TTC) και του Κοινού Διαλόγου για την Πολιτική Ανταγωνισμού στον τομέα της Τεχνολογίας (TCPD), που θα επιδιώξουν την εμβάθυνση των οικονομικών και διατλαντικών σχέσεων με βάση κοινές αξίες· σημειώνει ότι ο μετασχηματισμός των κανόνων της ΕΕ έναντι των εταιρειών ψηφιακών πλατφορμών αντικατοπτρίζεται σε συγκρίσιμες νομοθετικές πρωτοβουλίες και μεμονωμένες έρευνες στις ΗΠΑ·

34. τονίζει ότι οι ειδικές συμφωνίες συνεργασίας με τρίτες χώρες στον τομέα της πολιτικής ανταγωνισμού μπορούν να συμβάλουν ουσιαστικά στην αποτελεσματικότητά της και αναγνωρίζει τη σημασία των εθνικών αρχών ανταγωνισμού για την επιβολή και τη διασφάλιση της εφαρμογής της πολιτικής ανταγωνισμού της ΕΕ·

Πολιτική ανταγωνισμού και κρατικές ενισχύσεις κατάλληλες για τις νέες προκλήσεις

35. χαιρετίζει την διαπραγματευτική εντολή του Κοινοβουλίου σχετικά με τον νόμο για τις ψηφιακές αγορές όπως εγκρίθηκε στην ολομέλεια και τονίζει ότι το Κοινοβούλιο είναι έτοιμο να εργαστεί για την ταχεία ολοκλήρωση των διαπραγματεύσεων για τον νόμο για τις ψηφιακές αγορές και την έναρξη ισχύος των νέων κανόνων·

36. καλεί την Επιτροπή να διασφαλίσει την ομαλή και ταχεία εφαρμογή των νέων ρυθμιστικών μέτρων, διασφαλίζοντας παράλληλα συνέργειες και αποφεύγοντας τις επικαλύψεις ή τις επαναλήψεις των υφιστάμενων και μελλοντικών μέτρων·

37. καλεί την Επιτροπή να διασφαλίσει ότι τα ρυθμιστικά καθήκοντα και τα καθήκοντα επιβολής ανατίθενται ταχέως και με διαφανή τρόπο στις υπηρεσίες της, προκειμένου να εξαλειφθούν οι ανεπάρκειες και ο διοικητικός φόρτος· επαναλαμβάνει ότι η περιορισμένη πρόσβαση σε σχετικά δεδομένα μπορεί να εμποδίσει την είσοδο συμμετεχόντων στην αγορά· τονίζει ότι ο ψηφιακός μετασχηματισμός επιτείνει την ανάγκη προσαρμογής της επιβολής της πολιτικής ανταγωνισμού· τονίζει την ανάγκη να διασφαλιστεί συγκεκριμένη εμπειρογνωσία για τα ψηφιακά ζητήματα· καλεί, στο πλαίσιο αυτό, την Επιτροπή να διαθέσει επαρκείς και κατάλληλους ανθρώπινους και οικονομικούς πόρους για την εφαρμογή της πράξης για τις ψηφιακές αγορές· θεωρεί ότι οι συμπληρωματικές υποθέσεις που σχετίζονται με το αντιμονοπωλιακό δίκαιο και το δίκαιο της ψηφιακής αγοράς, τόσο σε εθνικό όσο και σε ενωσιακό επίπεδο, θα πρέπει να επωφεληθούν από ένα ενισχυμένο συντονισμό και επιβολή, μέσω της προσαρμογής του νέου μέσου στο ισχύον δίκαιο πλαίσιο περί ανταγωνισμού·

38. καλεί την Επιτροπή να βελτιώσει τη διαφάνεια της διαδικασίας αξιολόγησης των κρατικών ενισχύσεων, η οποία θα πρέπει να περιλαμβάνει σαφή αιτιολόγηση, περιγραφή των κρατικών ενισχύσεων, και μετρήσιμους δείκτες που καθιστούν δυνατή την εκ των υστέρων παρακολούθηση και αξιολόγηση· επισημαίνει, επομένως, την ανάγκη για την εκ των υστέρων παρακολούθηση της αποτελεσματικής εφαρμογής σε περιπτώσεις εγκεκριμένων κρατικών ενισχύσεων· πιστεύει ότι θα πρέπει επίσης να δημοσιοποιηθούν τα αποτελέσματα της φάσης διαβούλευσης·

39. χαιρετίζει την πρόσφατη απόφαση του Γενικού Δικαστηρίου της ΕΕ ( 15 ) , η οποία επιβεβαιώνει την εκτίμηση της Επιτροπής όσον αφορά την κατάχρηση της δεσπόζουσας θέσης στην αγορά και αποτελεί απόδειξη και παράδειγμα της αποτελεσματικής εφαρμογής των παραδοσιακών κανόνων ανταγωνισμού της ΕΕ στο πλαίσιο μιας ψηφιακής οικονομίας, ιδίως αναφορικά με τη ρύθμιση των ψηφιακών πλατφορμών σε παγκόσμιο επίπεδο και την αλληλεπίδρασή τους με άλλες ευρωπαϊκές επιχειρήσεις· επισημαίνει τις χρονοβόρες νομικές διαδικασίες σε υποθέσεις που αφορούν παραβιάσεις της αντιμονοπωλιακής νομοθεσίας ( 16 ) και αναμένει ότι τα νέα εργαλεία που διατίθενται στο πλαίσιο της πράξης για τις ψηφιακές αγορές θα συνδράμουν στην επίλυση περιπτώσεων αντιανταγωνιστικής συμπεριφοράς με μεγαλύτερη ταχύτητα·

40. χαιρετίζει την επανεξέταση των μέσων του δικαίου για τον ανταγωνισμό της ΕΕ, όπως περιγράφεται στην ανακοίνωση της Επιτροπής της 18ης Νοεμβρίου 2021· υπενθυμίζει, ωστόσο, ότι αυτό δεν θα πρέπει να αποκλείει την ανάπτυξη νέων εργαλείων όπου είναι αναγκαίο και την ορθή χρήση των υπαρχόντων εργαλείων· θεωρεί ότι οι αξιολογήσεις του ανταγωνισμού θα πρέπει να προσαρμόζονται στην επιβολή της πολιτικής ανταγωνισμού της ΕΕ και στην εξελισσόμενη δυναμική της αγοράς·

41. εκφράζει ικανοποίηση για την αποφασιστικότητα της Επιτροπής να αντιμετωπίσει τις καταχρηστικές ρήτρες προκειμένου να στηρίξει τη διαφάνεια των τιμών και να αποφύγει τις αθέμιτες και παράλογες εμπορικές πρακτικές· εφιστά την προσοχή στην αυξανόμενη συχνότητα πρακτικών εκμετάλλευσης και αποκλεισμού, όπως η αυτοπροτίμηση·

42. υπενθυμίζει ότι, σύμφωνα με τις συστάσεις του Ελεγκτικού Συνεδρίου ( 17 ) , η Επιτροπή πρέπει να ακολουθήσει μια περισσότερο προορατική προσέγγιση, μέσω της συγκέντρωσης και επεξεργασίας σχετικών με την αγορά πληροφοριών κατά συνεπή και οικονομικά αποδοτικό τρόπο, καθώς και να επιλέγει υποθέσεις προς διερεύνηση με βάση σαφώς σταθμισμένα κριτήρια, χρησιμοποιώντας, για παράδειγμα, ένα σύστημα βαθμολόγησης· επισημαίνει την ανάγκη, σύμφωνα με τις συστάσεις του Ελεγκτικού Συνεδρίου, να βελτιώσουν οι νέοι κανόνες την υποβολή εκθέσεων σχετικά με τα αποτελέσματα των δράσεων επιβολής, αντί να εστιάζουν στην υποβολή εκθέσεων σχετικά με τις δραστηριότητες·

43. υπενθυμίζει ότι οι συμπεριφορές επιδίωξης κέρδους θα πρέπει να είναι αποδεκτές και να μην τους προσάπτεται ότι στρεβλώνουν τον ανταγωνισμό εάν δεν συντρέχουν αντικειμενικοί και τεκμηριωμένοι λόγοι· υπενθυμίζει ότι η αντιανταγωνιστική συμπεριφορά απαγορεύεται, αλλά όχι και η υπερανταγωνιστική συμπεριφορά· παρατηρεί ότι το γεγονός ότι όταν μια συγκεκριμένη προσφορά προσελκύει λόγω της ευκολίας της πολλούς καταναλωτές δεν αποτελεί αυτό καθαυτό επαρκή λόγο ανησυχίας· καλεί την Επιτροπή να διακρίνει τις συμπεριφορές αυτές για τους σκοπούς της εφαρμογής αντιμονοπωλιακών κανόνων·

44. εκφράζει την ικανοποίησή του για την εν εξελίξει αναθεώρηση των κανόνων για τις κρατικές ενισχύσεις, η οποία αποσκοπεί στη διασφάλιση της συνοχής τόσο με τις καθιερωμένες όσο και με τις νέες ρυθμιστικές αρχές που σχετίζονται με τη διττή μετάβαση·

45. τονίζει ότι η Επιτροπή αξιολογεί τις υποθέσεις κρατικών ενισχύσεων κατά περίπτωση και τονίζει ότι θα πρέπει να ενισχυθεί η διαφάνεια της διαδικασίας αξιολόγησης των υποθέσεων κρατικών ενισχύσεων· αναγνωρίζει ότι τα σημαντικά έργα κοινού ευρωπαϊκού ενδιαφέροντος (ΣΕΚΕΕ) αποτελούν σημαντικό εργαλείο δεδομένης της σαφούς και καλά τεκμηριωμένης ύπαρξης αδυναμιών της αγοράς· επαναλαμβάνει ότι οι κρατικές ενισχύσεις σε ΣΕΚΕΕ θα πρέπει να δαπανώνται κατά κανόνα για έρευνα και ανάπτυξη·

46. σημειώνει τη στοχευμένη αναθεώρηση των σχετικών τμημάτων του γενικού κανονισμού απαλλαγής κατά κατηγορία (GBER) ( 18 )

47. σημειώνει τις νέες οδηγίες της Επιτροπής για τις κρατικές ενισχύσεις στον τομέα του κλίματος, της προστασίας του περιβάλλοντος και της ενέργειας (CEEAG), καθώς και τις προσπάθειές της για ενίσχυση των κατευθυντηρίων γραμμών του 2014, ώστε να ευθυγραμμιστούν με την Ευρωπαϊκή Πράσινη Συμφωνία, και υποστηρίζει την έγκριση νέων κατευθυντήριων γραμμών για την εξισορρόπηση της οικονομικής και της περιβαλλοντικής βιωσιμότητας· υποστηρίζει ότι οι περιβαλλοντικά βιώσιμες κρατικές ενισχύσεις είναι καθοριστικές για την εκπλήρωση των στόχων της ΕΕ για το κλίμα, την ενέργεια και την περιβαλλοντική προστασία, με ταυτόχρονη διασφάλιση μιας δίκαιης μετάβασης· υποστηρίζει ότι οι δημόσιες και ιδιωτικές επενδύσεις στις τεχνολογίες που απαιτούνται για την πράσινη μετάβαση είναι καίριας σημασίας για την εκπλήρωση του ευρωπαϊκού νόμου για το κλίμα, και ιδίως για την ανάπτυξη ρηξικέλευθων καινοτόμων λύσεων και των σχετικών τεχνολογιών αναβάθμισης που απαιτούνται για την επίτευξη του στόχου της κλιματικής ουδετερότητας· τονίζει ότι η φιλοδοξία της «δέσμης προσαρμογής στον στόχο του 55 %» θα απαιτήσει ορισμένοι ενεργοβόροι τομείς να λάβουν ένα συγκεκριμένο επίπεδο δημόσιας στήριξης προκειμένου να αντεπεξέλθουν στη μετάβαση·

48. ζητεί στις κατευθυντήριες γραμμές να υπάρξει μέριμνα για όσους πλήττονται από την αύξηση του ενεργειακού κόστους, λαμβάνοντας παράλληλα υπόψη τις αλυσιδωτές αντιδράσεις που αυτό θα έχει για την οικονομία της ΕΕ και την εξωτερική ανταγωνιστικότητά της, καθώς και τον κοινωνικοοικονομικό αντίκτυπο που θα έχει η αύξηση των τιμών τόσο της ενέργειας όσο και των τελικών αγαθών στους πολίτες της ΕΕ·

49. χαιρετίζει το νέο κεφάλαιο των κατευθυντήριων γραμμών για τις κρατικές ενισχύσεις στους τομείς του κλίματος, της προστασίας του περιβάλλοντος και της ενέργειας (CEEAG) σχετικά με τις ενισχύσεις για την πρόωρη παύση λειτουργίας των δραστηριοτήτων άνθρακα, ασφαλτούχου σχιστόλιθου και τύρφης· υπογραμμίζει ότι η σταδιακή κατάργηση του άνθρακα είναι ένας από τους σημαντικότερους μοχλούς απαλλαγής από τις ανθρακούχες εκπομπές και υπενθυμίζει ότι στο ψήφισμα της 20ής Οκτωβρίου 2021, το Κοινοβούλιο ζήτησε τη θέσπιση σαφών διασφαλίσεων για τη σταδιακή κατάργηση των ορυκτών καυσίμων και ότι οι εν λόγω διασφαλίσεις ενδέχεται να περιλαμβάνουν ημερομηνίες υποχρεωτικής παύσης λειτουργίας· υπενθυμίζει περαιτέρω ότι στο εν λόγω ψήφισμα αναφέρεται ότι οι κανόνες για τις κρατικές ενισχύσεις δεν θα πρέπει να προκαλούν φαινόμενα εγκλωβισμού όσον αφορά τις εκπομπές αερίων του θερμοκηπίου ή τη δημιουργία μη αξιοποιήσιμων στοιχείων ενεργητικού, και ζητεί από την Επιτροπή να παρακολουθεί και να εφαρμόζει μέτρα για την αποφυγή των αποτελεσμάτων εγκλωβισμού, όπου είναι δυνατόν, κατά τρόπο που συνάδει πλήρως με τους στόχους της Ένωσης για το κλίμα, διασφαλίζοντας παράλληλα την ανάκαμψη από την κρίση της COVID-19, τη δημιουργία θέσεων εργασίας στην ΕΕ και την ανταγωνιστικότητα·

50. De Minimis κανονισμού De Minimis ανώτατα όρια θα πρέπει να επανεξεταστούν, λαμβάνοντας υπόψη την πολύ δύσκολη οικονομική πραγματικότητα που αντιμετωπίζουν τα κράτη μέλη, αναγνωρίζοντας ταυτόχρονα τους στόχους που πρέπει να επιτευχθούν στους τομείς του περιβάλλοντος, της ενέργειας και της ψηφιακής μετάβασης· πιστεύει ότι η ενσωμάτωση πράσινων και ψηφιακών στρατηγικών είναι ζωτικής σημασίας για τη στήριξη της μετάβασης της ΕΕ· καλεί την Επιτροπή να ενσωματώσει την προσέγγιση αυτή στις μελλοντικές προϋποθέσεις για τις κρατικές ενισχύσεις μέσω της αξιολόγησης τουκανονισμού ( 19 ) αφού λήξει· παρατηρεί ότι ταανώτατα όρια θα πρέπει να επανεξεταστούν, λαμβάνοντας υπόψη την πολύ δύσκολη οικονομική πραγματικότητα που αντιμετωπίζουν τα κράτη μέλη, αναγνωρίζοντας ταυτόχρονα τους στόχους που πρέπει να επιτευχθούν στους τομείς του περιβάλλοντος, της ενέργειας και της ψηφιακής μετάβασης·

51. Εκφράζει ανησυχία για το γεγονός ότι η συνδεσιμότητα των νησιωτικών, των απόκεντρων και των απομακρυσμένων περιφερειών της ΕΕ πρακτικά διακόπτεται κατά τις περιόδους χαμηλού τουρισμού, με αποτέλεσμα να τίθενται σε μειονεκτική θέση οι κάτοικοι και οι επιχειρήσεις στις συγκεκριμένες περιφέρειες· καλεί την Επιτροπή να αποδώσει τη δέουσα προσοχή στις αποφάσεις για τις κρατικές ενισχύσεις όσον αφορά τη συνδεσιμότητα των νησιωτικών, των απόκεντρων και των απομακρυσμένων περιφερειών της ΕΕ, δεδομένου ιδίως ότι έχουν πληγεί ιδιαίτερα σοβαρά από την πανδημία·

52. ζητεί να δοθεί προσοχή στην ενοποίηση του κλάδου των αερομεταφορών της ΕΕ, υπό το πρίσμα των τεράστιων ποσών κρατικών ενισχύσεων που έχουν εγκριθεί για ορισμένες αεροπορικές εταιρείες της ΕΕ, προκειμένου να διασφαλιστεί ότι οι αεροπορικές εταιρείες δεν θα είναι σε θέση να εξαλείψουν ή να εξαγοράσουν τους μικρότερους ανταγωνιστές της ΕΕ·

53. σημειώνει ότι σε αρκετές συγκεκριμένες αγορές χρηματοοικονομικών δεδομένων, υπάρχουν πολλαπλοί πάροχοι και, παρόλο που κανείς από αυτούς δεν κατέχει κυρίαρχο μερίδιο στην αγορά, ο ανταγωνισμός εξακολουθεί να είναι πολύ χαμηλός· σημειώνει ότι τα μέτρα για την ενίσχυση του ανταγωνισμού στην αγορά αυτή αποδείχθηκαν ανεπαρκή·

54. αναγνωρίζει ότι οι πόροι για τη Γενική Διεύθυνση Ανταγωνισμού της Επιτροπής (ΓΔ COMP) θα πρέπει να είναι επαρκείς για τον φόρτο εργασίας της και το φάσμα καθηκόντων της· θεωρεί απαραίτητο να διασφαλιστεί συγκεκριμένη εμπειρογνωσία στο πλαίσιο της ψηφιακής οικονομίας·

55. τονίζει ότι το μετασύμπαν υπόκειται σε σχετικά νομοθετικά πλαίσια, όπως το πλαίσιο προστασίας της ιδιωτικής ζωής και των δεδομένων, η ψηφιακή νομοθεσία και το πλαίσιο ανταγωνισμού· καλεί εν προκειμένω την Επιτροπή να παρακολουθεί ενεργά εάν οι εταιρείες και οι οντότητες που ασχολούνται και συνεργάζονται με το μετασύμπαν συμμορφώνονται με τα νομοθετικά πλαίσια που προαναφέρθηκαν·

56. εκφράζει τη λύπη του για τις παλαιότερες επιθετικές εξαγορές που πραγματοποιήθηκαν εκτός του πεδίου εφαρμογής του κανονισμού περί συγκεντρώσεων ( 20 )

Συγχωνεύσεις

57. παροτρύνει την Επιτροπή να επιταχύνει τη δέσμευσή της για αναθεώρηση της ανακοίνωσης σχετικά με τον ορισμό της σχετικής αγοράς για τους σκοπούς της ενωσιακής νομοθεσίας περί ανταγωνισμού· σημειώνει ότι η Επιτροπή δρομολόγησε πρόσκληση υποβολής στοιχείων για την αναθεώρηση και την επικαιροποίηση της οικείας ανακοίνωσης για τον ορισμό της αγοράς· τονίζει ότι η επανεξέταση αυτή θα πρέπει να επικαιροποιηθεί και να προσαρμοστεί ώστε να αντικατοπτρίζει τον αυξημένο παγκόσμιο ανταγωνισμό, τη μελλοντική κατάσταση του ανταγωνισμού και τη διττή μετάβαση, συμπεριλαμβανομένων των εξελισσόμενων χαρακτηριστικών της αγοράς του οικοσυστήματος της ψηφιακής αγοράς, των πολύπλευρων αγορών, της σημασίας των δεδομένων και των αγορών μηδενικών τιμών·

58. υπενθυμίζει ότι τα δεδομένα αποτελούν πηγή σημαντικής οικονομικής ισχύος και μόχλευσης, και θεωρεί ότι θα πρέπει να λαμβάνονται υπόψη μη νομισματικοί παράγοντες κατά τον ορισμό των ψηφιακών αγορών·

59. καλεί την Επιτροπή να εξετάσει το πρόσφορο αναθεώρησης των κατευθυντηρίων γραμμών σχετικά με τις συγκεντρώσεις, ώστε να λαμβάνεται υπόψη η πρόκληση της βιομηχανικής ανταγωνιστικότητας της ΕΕ· χαιρετίζει τον ρόλο του τμήματος Προτεραιοτήτων και Στρατηγικού Συντονισμού στη Γενική Διεύθυνση Ανταγωνισμού (DG COMP), για την αξιοποίηση της εμπειρογνωμοσύνης από όλες τις Γενικές Διευθύνσεις της Επιτροπής κατά τη διερεύνηση υποθέσεων από τη ΓΔ Ανταγωνισμού· πιστεύει ότι η εμπειρογνωμοσύνη της βιομηχανικής ή τομεακής στρατηγικής της Επιτροπής θα μπορούσε να ενισχυθεί για να στηρίξει τις ερευνητικές ομάδες της ΓΔ Ανταγωνισμού, ώστε να προσδιορίσουν τη σκοπιμότητα και τις συνέπειες των διορθωτικών μέτρων όσον αφορά τις προτεραιότητες της Επιτροπής·

60. αναγνωρίζει τη συμβολή του κοινοτικού κανονισμού για τον έλεγχο των συγκεντρώσεων μεταξύ επιχειρήσεων σχετικά με τη σωστή λειτουργία της εσωτερικής αγοράς, και καλεί την Επιτροπή να εξακολουθήσει να προωθεί και να επιβάλει τις βασικές της αρχές·

61. τονίζει ότι η τιμή δεν αποτελεί καθολική παράμετρο για τον ορισμό της αγοράς στην ψηφιακή οικονομία· υπογραμμίζει ότι στις ψηφιακές αγορές μηδενικών τιμών, οι καταναλωτές έχουν πρόσβαση σε προϊόντα και υπηρεσίες έναντι των δεδομένων τους και εκτίθενται, με τη σειρά τους, στην κατάρτιση προφίλ και τη διαφήμιση, όπου λειτουργικές δυνατότητες, όπως η ποιότητα, η ιδιωτικότητα, η επεξεργασία δεδομένων και η προσοχή αποτελούν πιο κατάλληλες παραμέτρους· υπενθυμίζει ότι οι έλεγχοι των τιμών δεν αποτελούν τη μόνη μέθοδο που διαθέτει η Επιτροπή κατά τον ορισμό της συναφούς αγοράς προϊόντων·

62. υπογραμμίζει ότι τα τεχνολογικά μέσα και η συλλογή προσωπικών δεδομένων που συνδέονται με την επιγραμμική προσωποποίηση και την άνιση μεταχείριση όσον αφορά τις τιμές είναι εκτεταμένα, αναπτύσσονται με ταχύτητα και ανιχνεύονται δύσκολα· υπενθυμίζει ότι οι επιγραμμικές αγορές, οι πλατφόρμες και τα μέσα κοινωνικής δικτύωσης μπορεί να χρησιμοποιούν τεχνικές ανάλυσης δεδομένων και κατάρτισης προφίλ με σκοπό να βελτιώσουν την αποδοτικότητα της διαφήμισης στο επίπεδο των μεμονωμένων καταναλωτών, να εξατομικεύσουν την κατάταξη των προσφορών ή να διαφοροποιήσουν τις τιμές ώστε να αντανακλούν το κόστος εξυπηρέτησης μεμονωμένων πελατών·

63. επαναβεβαιώνει ότι τα δεδομένα είναι καίριας σημασίας για την ψηφιακή αγορά· καλεί, ως εκ τούτου, την Επιτροπή να αξιοποιήσει με τον καλύτερο δυνατό τρόπο την πράξη για τις ψηφιακές αγορές και να υποβάλει περαιτέρω νομοθετικές προτάσεις, στο ίδιο πνεύμα με την πράξη για τα δεδομένα·

64. αναγνωρίζει την καθοδήγηση της Επιτροπής σχετικά με ορισμένες πτυχές του άρθρου 22 του κοινοτικού κανονισμού συγκεντρώσεων· εκφράζει, ωστόσο, την ανησυχία του για το γεγονός ότι η πρωτοβουλία αυτή ενδέχεται να μην επαρκεί για την προσαρμογή του κανονισμού στις ανάγκες των σύγχρονων επιχειρηματικών μοντέλων, όπως οι πρακτικές «επιθετικών εξαγορών» που θέτουν σε κίνδυνο την καινοτομία· καλεί την Επιτροπή να αποσαφηνίσει την πρακτική εφαρμογή των κατευθυντήριων γραμμών της προκειμένου να διασφαλιστεί ότι είναι διαχειρίσιμη τόσο για τις εθνικές αρχές όσο και για τους μετέχοντες στη συγκέντρωση·

65. καλεί την Επιτροπή να επανεξετάσει του κανόνες για τις συγκεντρώσεις και τις εξαγορές όσον αφορά την αξιολόγηση δεδομένων προσωπικού χαρακτήρα· καλεί, ειδικότερα, την Επιτροπή να λαμβάνει πλήρως υπόψη και να αξιολογεί τα στοιχεία ενεργητικού που αφορούν δεδομένα προσωπικού χαρακτήρα, όπως όλα τα άλλα παραδοσιακά υλικά στοιχεία του ενεργητικού, όταν λαμβάνει αποφάσεις σχετικά με συγκεντρώσεις και εξαγορές ψηφιακών εταιρειών· παροτρύνει την Επιτροπή να εξετάζει σε ευρύτερη βάση τα ζητήματα κατά την αξιολόγηση συγκεντρώσεων ψηφιακών εταιρειών και να αξιολογεί τις επιπτώσεις της συγκέντρωσης δεδομένων· σημειώνει ότι η εξαγορά εταιρειών-στόχων με συγκεκριμένους πόρους δεδομένων μπορεί να επιφέρει συγκέντρωση του ελέγχου επί πολύτιμων και μη αναπαραγώγιμων πόρων δεδομένων και να έχει ως αποτέλεσμα την καλύτερη πρόσβαση σε δεδομένα για τους μετέχοντες στη συγκέντρωση σε σύγκριση με τους ανταγωνιστές τους· τονίζει ότι η ενοποίηση δεδομένων μέσω συγκεντρώσεων ενδέχεται να ενισχύσει μια δεσπόζουσα θέση ή να δώσει στην αποκτώσα οντότητα τη δυνατότητα να εκμεταλλεύεται την ισχύ στην αγορά, και ορισμένες φορές μπορεί να εγείρει ανησυχίες περί μονοπωλιακού ελέγχου της αγοράς·

66. καλεί την Επιτροπή να στηρίξει τις υπάρχουσες πρωτοβουλίες ώστε να αυξήσει τη συνεργασία μεταξύ των αντιμονοπωλιακών ρυθμιστών και των ρυθμιστών προστασίας δεδομένων τόσο για να ελέγχουν την κατάχρηση των εταιρικών δεδομένων όσο και να αποτρέπουν τις εταιρείες από τη χρήση των δεδομένων των καταναλωτών ώστε να κερδίσουν αθέμιτο ανταγωνιστικό πλεονέκτημα·

67. σημειώνει ότι τα όρια του κύκλου εργασιών ενδέχεται να μην είναι κατάλληλα για τον εντοπισμό όλων των περιπτώσεων οι οποίες θα πρέπει να εξεταστούν από τις αρχές ανταγωνισμού στις υποθέσεις συγκεντρώσεων·

68. δηλώνει ότι οι εθνικές αρχές θα πρέπει να μπορούν να χρησιμοποιούν τις πληροφορίες που λαμβάνουν συνεπεία του άρθρου 12 του νόμου για τις ψηφιακές αγορές, προκειμένου να ζητήσουν εξέταση μιας συγχώνευσης σύμφωνα με το άρθρο 22 του κανονισμού συγκεντρώσεων·

Αντιμονοπωλιακά μέτρα και συμπράξεις

69. υποστηρίζει την ουσιαστική αναθεώρηση του ισχύοντος καθεστώτος για τις κάθετες συμφωνίες, την τελειοποίηση των κανόνων ασφαλούς λιμένα και τη θέσπιση κανόνων για την κάλυψη των αναγκών του ηλεκτρονικού εμπορίου και των επιχειρήσεων πλατφορμών, για την πρόληψη των περιορισμών της αγοράς που προκύπτουν ως αποτέλεσμα των αμφίσημων επιπτώσεων των εν λόγω συμφωνιών, διασφαλίζοντας παράλληλα την ευθυγράμμιση με τους ισχύοντες κανόνες για τις ψηφιακές αγορές·

70. επισημαίνει, συγκεκριμένα, ότι τα τελευταία χρόνια οι διαδικασίες στο πλαίσιο της αντιμονοπωλιακής νομοθεσίας είναι υπερβολικά χρονοβόρες, με αποτέλεσμα να καθυστερούν οι απολύτως αναγκαίες αποφάσεις και, κατά συνέπεια, να επηρεάζεται αρνητικά η επιβολή της νομοθεσίας περί ανταγωνισμού, ειδικότερα στην περίπτωση των ταχέως αναπτυσσόμενων ψηφιακών αγορών· επισημαίνει, ως εκ τούτου, ότι ο νόμος για τις ψηφιακές αγορές, καθώς και οι αντιμονοπωλιακές διαδικασίες, είναι απαραίτητα μέσα·

71. λαμβάνει υπό σημείωση το άνοιγμα από την Επιτροπή ερευνών για παραβιάσεις της αντιμονοπωλιακής νομοθεσίας σε πιθανές συμπεριφορές που θίγουν τον ανταγωνισμό στον τομέα τεχνολογίας επιγραμμικής διαφήμισης· προτείνει στην Επιτροπή να εκπονήσει μελέτη αγοράς σε αυτόν τον τομέα στην ΕΕ για να διερευνήσει ζητήματα που έχουν αντίκτυπο στον ανταγωνισμό·

72. σημειώνει ότι ο τομέας του καταναλωτικού διαδικτύου των πραγμάτων θα επεκταθεί σημαντικά τα προσεχή έτη, αλλά αναγνωρίζει ότι εξακολουθούν να υπάρχουν κενά στον τομέα αυτόν, όπως η έλλειψη διαλειτουργικότητας, πράγμα που θα μπορούσε να συρρικνώσει τον ανταγωνισμό και τις επιλογές των καταναλωτών· καλεί την Επιτροπή να εκπονήσει ενδελεχή ανάλυση των εν λόγω δυνητικών επιπτώσεων στην εσωτερική αγορά, συμπεριλαμβανομένης ανάλυσης κόστους-οφέλους για κάθε ρυθμιστική παρέμβαση· επικροτεί την τομεακή έρευνα της Επιτροπής σχετικά με το διαδίκτυο των πραγμάτων, και καλεί την Επιτροπή να αναλάβει περαιτέρω δράση όπου απαιτείται, όσον αφορά τα πρότυπα, τη φορητότητα των δεδομένων και την πρόσβαση σε αυτά·

73. εξακολουθεί να διακατέχεται από έντονη ανησυχία για τη εκτεταμένη συγκέντρωση στην κοινοτική αλυσίδα εφοδιασμού του γεωργικού τομέα και του τομέα των τροφίμων· επαναλαμβάνει την έκκλησή του προς την Επιτροπή να διενεργήσει επειγόντως ενδελεχή ανάλυση της έκτασης και των αποτελεσμάτων των αγοραστικών συμμαχιών, δίνοντας έτσι ιδιαίτερη προσοχή στη διασφάλιση θεμιτού ανταγωνισμού και μεγαλύτερης διαφάνειας στις εμπορικές πρακτικές των αλυσίδων σούπερ μάρκετ και υπεραγορών, ιδίως όταν οι πρακτικές αυτές επηρεάζουν την αξία της επωνυμίας και την επιλογή προϊόντων ή περιορίζουν την καινοτομία ή τη συγκρισιμότητα των τιμών·

74. σημειώνει ότι ο κανονισμός απαλλαγής κατά κατηγορία των κάθετων συμφωνιών ( 21 ) και οι σχετικές κατευθυντήριες γραμμές για τους κάθετους περιορισμούς ( 22 ) δεν έχουν προσαρμοστεί επαρκώς στις πρόσφατες εξελίξεις της αγοράς, και δη στον πολλαπλασιασμό των διαδικτυακών πωλήσεων και των επιγραμμικών πλατφορμών· σημειώνει επίσης ότι η Επιτροπή επεξεργάζεται επί του παρόντος την πρότασή της για την καλύτερη προσαρμογή του κανονισμού και των κατευθυντήριων γραμμών· επισημαίνει ότι έχουν εκφραστεί ανησυχίες για τον τομέα των διαρκών αγαθών, όπου οι κατασκευαστές ανταγωνίζονται άμεσα με το δίκτυο διανομής τροποποιώντας τους συμβατικούς όρους της κάθετης σχέσης διανομής, με αποτέλεσμα να περιέρχονται οι διανομείς σε ανταγωνιστικά μειονεκτική θέση και να εξωθούνται από την αγορά οι ΜΜΕ· τονίζει ότι η ψηφιοποίηση του τομέα των διαρκών αγαθών εγείρει επίσης ανησυχίες όσον αφορά τον ανταγωνισμό· καλεί την Επιτροπή να διασφαλίσει ότι τυχόν μελλοντικές αναθεωρήσεις θα λαμβάνουν υπόψη την κατάχρηση συμφωνιών επιλεκτικής διανομής, επισήμανσης και άλλων μέτρων για την αποτροπή της διασυνοριακής αγοράς, διανομής και μεταπώλησης αγαθών·

75. θεωρεί ότι η διάκριση στο σχέδιο κατευθυντήριων γραμμών για την αναθεώρηση του κανονισμού απαλλαγής κατά κατηγορία των κάθετων συμφωνιών, ανάμεσα στην εφαρμογή προκαθορισμένων τιμών μεταπώλησης, που προκαλεί στρέβλωση της αγοράς, και της ελάχιστης διαφημιζόμενης τιμής, η οποία θα μπορούσε να επιτρέπεται υπό ορισμένες συνθήκες και προϋποθέσεις, θα μπορούσε να αποτελέσει ένα εργαλείο για τη στήριξη των ΜΜΕ ώστε να αντισταθούν στον επιθετικό ανταγωνισμό τιμών στις επιγραμμικές αγορές· ζητεί από την Επιτροπή, για τον σκοπό αυτό, να διευκρινίσει στις κατευθυντήριες γραμμές τους όρους υπό τους οποίους η ελάχιστη διαφημιζόμενη τιμή δεν αποτελεί προκαθορισμένη τιμή μεταπώλησης·

76. επαναλαμβάνει την έκκλησή του προς την Επιτροπή να αντιμετωπίσει τις επιζήμιες για τον ανταγωνισμό επιπτώσεις των εδαφικών περιορισμών της προσφοράς, με γνώμονα την επίτευξη μιας πλήρως λειτουργικής ενιαίας αγοράς και να αξιοποιήσει τα δυνητικά της οφέλη για τους καταναλωτές· επαναλαμβάνει ότι εδαφικοί περιορισμοί της προσφοράς μπορούν να προκύψουν από διάφορες πρακτικές όπως η άρνηση εφοδιασμού, η απειλή διακοπής του εφοδιασμού συγκεκριμένου διανομέα, ο περιορισμός των διαθέσιμων προς πώληση ποσοτήτων, η ανεξήγητη διαφοροποίηση του εύρους προϊόντων και των τιμών μεταξύ κρατών μελών, και ο περιορισμός των γλωσσικών επιλογών στη συσκευασία του προϊόντος·

77. υπενθυμίζει την προηγούμενη έκκλησή του προς την Επιτροπή να παρακολουθεί και να άρει τον αδικαιολόγητο γεωγραφικό αποκλεισμό και άλλους φραγμούς που εξακολουθούν να υφίστανται για τις διασυνοριακές διαδικτυακές πωλήσεις, όπως επισημάνθηκε στην πρώτη βραχυπρόθεσμη επανεξέταση του κανονισμού για τον γεωγραφικό αποκλεισμό ( 23 ) · χαιρετίζει την έναρξη του διαλόγου με τα ενδιαφερόμενα μέρη στο πλαίσιο αυτό·

78. τονίζει τη σημασία της συνεργασίας των εθνικών αρχών ανταγωνισμού στο πλαίσιο του Ευρωπαϊκού Δικτύου Ανταγωνισμού (ΕΔΑ)· επισημαίνει ότι η συμβολή τους στην επιβολή της νομοθεσίας αποτελεί ακρογωνιαίο λίθο της πράξης για τις ψηφιακές αγορές στην τρέχουσα μορφή της· καλεί την Επιτροπή να αξιολογήσει διεξοδικά την εφαρμογή της οδηγίας (ΕΕ) 2019/1 ( 24 ) · χαιρετίζει τη μεταφορά της οδηγίας (ΕΕ) 2019/1 στο εθνικό δίκαιο των κρατών μελών, παρέχοντας έτσι τη δυνατότητα στις εθνικές αρχές ανταγωνισμού (ΕΑΑ) να είναι πιο αποτελεσματικοί φορείς επιβολής της πολιτικής ανταγωνισμού· τονίζει ότι οι ενισχυμένες ικανότητες έρευνας και λήψης αποφάσεων των ΕΑΑ, καθώς και τα επαρκή επίπεδα ανθρώπινων και οικονομικών πόρων επιτρέπουν την καλύτερη επιβολή των κανόνων ανταγωνισμού με ανεξάρτητο και αμερόληπτο τρόπο· συνιστά να αυξηθεί η αναλυτική ικανότητα των ΕΑΑ ώστε να είναι σε θέση να αντιμετωπίσουν καλύτερα τις πολυπλοκότητες που προκύπτουν από την επιβολή της νομοθεσίας περί ανταγωνισμού στις ψηφιακές αγορές· συνιστά περαιτέρω στις ΕΑΑ να συνεργαστούν για την ανταλλαγή βέλτιστων πρακτικών και να εργαστούν από κοινού με άλλες αρμόδιες αρχές υιοθετώντας μια διεπιστημονική προσέγγιση για την εξάλειψη των στεγανών στην επιβολή της νομοθεσίας, καθώς η αντιανταγωνιστική συμπεριφορά μπορεί επίσης να παραβιάζει τομείς της νομοθεσίας σε θέματα προστασίας των δεδομένων ή των καταναλωτών·

79. τονίζει τη σημασία εγγυήσεων ανεξαρτησίας των εθνικών αρχών εποπτείας και ανταγωνισμού, επαναλαμβάνοντας την ολοένα αυξανόμενη ανάγκη διασφάλισης αποτελεσματικότερων διαύλων επικοινωνίας, πληροφόρησης και συνεργασίας σε επίπεδο ΕΕ· υπογραμμίζει, εν προκειμένω, την ανάγκη να παρασχεθούν στις εν λόγω αρχές οι απαραίτητοι ανθρώπινοι, οικονομικοί και τεχνικοί πόροι για την ορθή εκτέλεση των καθηκόντων τους· επισημαίνει, τέλος, τη σημασία διατήρησης των αυστηρότερων απαιτήσεων διαφάνειας και ανεξαρτησίας αναφορικά με τις εντολές των αρχών αυτών, από τους μηχανισμούς διορισμών έως τους κανόνες πρόσβασης σε πληροφορίες·

80. τονίζει ότι η επιβολή πρέπει να παραμείνει ανεξάρτητη και να επωφεληθεί από εργαλεία ελέγχου καταλληλότητας και τους κατάλληλα εξειδικευμένους ανθρώπινους πόρους, προκειμένου να υπάρξει αποδοτικός χειρισμός των αυξανόμενων και πιο απαιτητικών τύπων υποθέσεων·

81. υπενθυμίζει ότι δεν κατέστη δυνατόν να πραγματοποιηθεί εις βάθος ανάλυση της οδηγίας 2014/104/ΕΕ ( 25 ) λόγω της καθυστερημένης μεταφοράς στο εθνικό δίκαιο και της έλλειψης σχετικών πληροφοριών για τις δικαστικές υποθέσεις· καλεί, ωστόσο, την Επιτροπή να παρακολουθεί συνεχώς την εφαρμογή της οδηγίας και να δημοσιεύσει τα αποτελέσματα της ανάλυσης·

82. θεωρεί ότι το Κοινοβούλιο θα πρέπει να διαδραματίσει ενεργό ρόλο στον πολιτικό διάλογο σχετικά με την πολιτική ανταγωνισμού· παρατηρεί ότι το Κοινοβούλιο οφείλει, με την ιδιότητα του παρατηρητή, να συμμετέχει περισσότερο στις δραστηριότητες των ομάδων εργασίας και των ομάδων εμπειρογνωμόνων, όπως είναι το Διεθνές Δίκτυο Ανταγωνισμού (ΔΔΑ) και ο ΟΟΣΑ, προκειμένου να διευρύνει τις γνώσεις του επί του θέματος και να παραμένει ενημερωμένο ως προς τις εξελίξεις ούτως ώστε να είναι καλύτερα προετοιμασμένο για τον ρόλο του ως συννομοθέτη· τονίζει ότι το Κοινοβούλιο θα πρέπει να συμμετέχει στις Εβδομάδες Ανταγωνισμού της ΕΕ και σε άλλες συναντήσεις στις οποίες προκαλούνται οι εκπρόσωποι των κρατών μελών· σημειώνει ότι η ομάδα εργασίας για τον ανταγωνισμό αποτελεί ένα χρήσιμο όχημα για την προώθηση της ανταλλαγής πληροφοριών μεταξύ του Ευρωπαϊκού Κοινοβουλίου και της ΓΔ Ανταγωνισμού·

83. καταδικάζει την απρόκλητη και αδικαιολόγητη επίθεση της Ρωσίας κατά της Ουκρανίας· χαιρετίζει τα έκτακτα μέτρα που εφαρμόζει η ΕΕ για να βοηθήσει τον ουκρανικό λαό· υποστηρίζει μέτρα που απευθύνονται σε ΜΚΟ και επιχειρήσεις που βοηθούν τους πρόσφυγες να εγκαταλείψουν την Ένωση από χώρες που πλήττονται από τον πόλεμο·

84. καλεί την Επιτροπή να παρακολουθεί εκ του σύνεγγυς την κατάσταση και, κατά περίπτωση, να κάνει χρήση της απαραίτητης ευελιξίας του πλαισίου της ΕΕ για τις κρατικές ενισχύσεις, ώστε να μπορούν τα κράτη μέλη να παρέχουν στήριξη στις εταιρείες και τους τομείς που πλήττονται περισσότερο από τη συνεχιζόμενη ρωσική στρατιωτική επίθεση κατά της Ουκρανίας και οι οποίοι θα πληγούν από τις κυρώσεις που επιβλήθηκαν στη Ρωσία·

o

o o

85. αναθέτει στην Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή, στα εθνικά κοινοβούλια των κρατών μελών και στις εθνικές και, κατά περίπτωση, στις περιφερειακές αρχές ανταγωνισμού των κρατών μελών.

(1) ΕΕ C 67 της 8.2.2022, σ. 2.

(2) ΕΕ C 362 της 8.9.2021, σ. 22.

(3) Έκθεση της Επιτροπής, της 23ης Νοεμβρίου 2021, με τίτλο «Πρώτη ετήσια έκθεση σχετικά με τον έλεγχο των άμεσων ξένων επενδύσεων στην Ένωση» (COM(2021)0714).

(4) ΕΕ L 11 της 14.1.2019, σ. 3.

(5) https://ec.europa.eu/competition-policy/system/files/2021-06/kd0221712enn_market_definition_notice_2021_1.pdf

(6) Ευρωπαϊκή Επιτροπή, Γενική Διεύθυνση Ανταγωνισμού, Montjoye, Y., Schweitzer, H., Crémer, J., Competition policy for the digital era (Πολιτική ανταγωνισμού για την ψηφιακή εποχή), Υπηρεσία Εκδόσεων, 2019, https://data.europa.eu/doi/10.2763/407537

(7) Ευρωπαϊκή Επιτροπή, Εκτελεστικός Οργανισμός για τους Καταναλωτές, την Υγεία και τα Τρόφιμα, Consumer vulnerability across key markets in the European Union: final report (Ευπάθεια των καταναλωτών σε βασικές αγορές της Ευρωπαϊκής Ένωσης: τελική έκθεση), Υπηρεσία Εκδόσεων, 2016, https://data.europa.eu/doi/10.2818/056024

(8) ΕΕ L 243 της 9.7.2021, σ. 1.

(9) ΕΕ C 80 της 18.2.2022, σ. 1.

(10) ΕΕ C 508 της 16.12.2021, σ. 1.

(11) ΕΕ L 270 της 29.7.2021, σ. 39.

(12) Κείμενα που εγκρίθηκαν, P9_TA(2021)0441.

(13) Κανονισμός (ΕΕ) 2021/241 του Ευρωπαϊκού Κοινοβουλίου και του Συμβουλίου, της 12ης Φεβρουαρίου 2021, για τη θέσπιση του μηχανισμού ανάκαμψης και ανθεκτικότητας (ΕΕ L 57 της 18.2.2021, σ. 17).

(14) Οδηγία (ΕΕ) 2018/958 του Ευρωπαϊκού Κοινοβουλίου και του Συμβουλίου, της 28ης Ιουνίου 2018, σχετικά με τον έλεγχο αναλογικότητας πριν από τη θέσπιση νέας νομοθετικής κατοχύρωσης των επαγγελμάτων (ΕΕ L 173 της 9.7.2018, σ. 25).

(15) Απόφαση του Γενικού Δικαστηρίου, της 10ης Νοεμβρίου 2021, Google and Alphabet v Commission, T-612/17, ECLI:EU:T:2021:763.

(16) Ibid.

(17) Ειδική έκθεση αριθ. 24/2020 του Ευρωπαϊκού Ελεγκτικού Συνεδρίου με τίτλο «Έλεγχος των συγκεντρώσεων και αντιμονοπωλιακές διαδικασίες της Επιτροπής: ανάγκη για ενίσχυση της εποπτείας της αγοράς», 19 Νοεμβρίου 2020.

(18) ΕΕ L 187 της 26.6.2014, σ. 1.

(19) ΕΕ L 352 της 24.12.2013, σ. 1.

(20) Κανονισμός (ΕΚ) αριθ. 139/2004 του Συμβουλίου, της 20ής Ιανουαρίου 2004, για τον έλεγχο των συγκεντρώσεων μεταξύ επιχειρήσεων (ΕΕ L 24 της 29.1.2004, σ. 1).

(21) Κανονισμός (ΕΕ) αριθ. 330/2010 της Επιτροπής, της 20ής Απριλίου 2010, για την εφαρμογή του άρθρου 101 παράγραφος 3 της Συνθήκης για τη λειτουργία της Ευρωπαϊκής Ένωσης σε ορισμένες κατηγορίες κάθετων συμφωνιών και εναρμονισμένων πρακτικών (ΕΕ L 102 της 23.4.2010, σ. 1).

(22) ΕΕ C 130 της 19.5.2010, σ. 1.

(23) Κανονισμός (ΕΕ) 2018/302 του Ευρωπαϊκού Κοινοβουλίου και του Συμβουλίου, της 28ης Φεβρουαρίου 2018, για την αντιμετώπιση του αδικαιολόγητου γεωγραφικού αποκλεισμού και άλλων μορφών διακριτικής μεταχείρισης με βάση την ιθαγένεια, τον τόπο διαμονής ή τον τόπο εγκατάστασης των πελατών εντός της εσωτερικής αγοράς (ΕΕ L 60 I της 2.3.2018, σ. 1).

(24) ΕΕ L 11 της 14.1.2019, σ. 3.

(25) ΕΕ L 349 της 5.12.2014, σ. 1.